Κλινοσκεπάσματα

Τα κλινοσκεπάσματα είναι υφάσματα που τοποθετούνται πάνω από το στρώμα του κρεβατιού (ή άλλου επίπλου/χώρου) για υγιεινή, ζεστασιά και προστασία του στρώματος, αλλά και για διακοσμητικούς λόγους. Πρόκειται για τα μέρη του περιβάλλοντος όπου κοιμάται κάποιος που αφαιρούνται και πλένονται. Τα κλινοσκεπάσματα αλλάζουν κατά καιρούς για να βελτιωθεί η άνεση του ύπνου ανάλογα με τη θερμοκρασία δωματίου. Οι περισσότερες τυποποιημένες διαστάσεις κλινοσκεπασμάτων είναι ορθογώνιες, αλλά υπάρχουν και ορισμένες τετράγωνες.

Ονομάζονται και στρωσίδια, αν και ο όρος αυτός περιλαμβάνει και υφάσματα που στρώνονται στο πάτωμα.  Τα κλινοσκεπάσματα είναι από τα επονομαζόμενα λευκά είδη (επειδή αρχικά κατασκευάζονταν μόνο σε λευκό χρώμα)  ή, όπως ονομάζονταν παλιότερα, είδη προικός. 

Ένα σετ κλινοσκεπασμάτων αποτελείται συνήθως από τουλάχιστον ένα σεντόνι που καλύπτει το στρώμα και λέγεται κατωσέντονο, ένα πανωσέντονο και μαξιλαροθήκες. Μπορεί επίσης να συνοδεύεται από μια κουβέρτα ή από ένα πάπλωμα για τις χαμηλές θερμοκρασίες. Ενίοτε, προστίθενται επιπλέον κουβέρτες κ.λπ. για να εξασφαλιστεί η απαραίτητη μόνωση σε κρύους χώρους ύπνου.

 Υλικά 
μικρογραφία|Γυναίκες φτιάχνουν κλινοσκεπάσματα και μαξιλάρια σε εργοστάσιο, Σίδνεϊ, 1933-1938
Τα πιο συνηθισμένα είδη σεντονιών είναι το ελαφρύ λευκό, μονόχρωμο ή εμπριμέ ύφασμα, βαμβακερό, σατέν, λινό, μεταξωτό, συνθετικό ή συνδυασμοί των παραπάνω. Πούπουλα χήνας ή πάπιας και άλλων πτηνών χρησιμοποιούνται συχνά ως ζεστή και ελαφριά γέμιση σε παπλώματα. Εναλλακτικά, η γέμιση μπορεί να περιέχει πιο σφιχτά υφασμένο ύφασμα. Στην αγορά διατίθενται φυσικά και συνθετικά προϊόντα από πούπουλα.

 Ιστορία 
Ανάμεσα στα πρώτα ανακαλυφθέντα παραδείγματα πρώιμων κλινοσκεπασμάτων, υπό τη μορφή στρωμνής, είναι υπολείμματα που βρέθηκαν σε μια παλαιολιθική κατασκευή στο Όχαλο του Ισραήλ. Χρονολογούμενα πριν από 23.000 χρόνια, αυτά τα υπολείμματα αποτελούνται από μερικώς απανθρακωμένους μίσχους και φύλλα τοποθετημένα στο δάπεδο που περιβάλλει μια κεντρική εστία. Πιθανά παλαιότερα στοιχεία στρωμνής, που χρονολογούνται από τη Μέση Παλαιολιθική Περίοδο, είναι εμφανή στο σπήλαιο Esquilleu της Ισπανίας, που αποτελείται από σωρό χόρτων κοντά σε μια εστία. 

Γύρω στο 3400 π.Χ. οι Αιγύπτιοι φαραώ είχαν τα κρεβάτια τους μετακινημένα από το έδαφος και κοιμόνταν σε μια ψηλή επιφάνεια. Το κλινοσκέπασμα εξελίχθηκε ευρέως στην Αίγυπτο. Θεωρήθηκε σύμβολο φωτός και αγνότητας, καθώς και σύμβολο ευημερίας. Οι αιγυπτιακές μούμιες συχνά τυλίγονταν σε κλινοσκεπάσματα. 

Τα στρώματα της Ρωμαϊκής Αυτοκρατορίας ήταν γεμάτα με μαλλί, φτερά, καλάμια ή άχυρο. Τα κρεβάτια ήταν διακοσμημένα με μπογιά, ορείχαλκο, ασήμι, κοσμήματα και χρυσό. Σπάνια τα ρωμαϊκά ζευγάρια περνούσαν τη νύχτα μαζί. Συνήθως, κάθε σύζυγος είχε ξεχωριστό δωμάτιο. Οι ερευνητές πιστεύουν ότι το ρωμαϊκό κρεβάτι ήταν σίγουρα λιγότερο άνετο από ότι σήμερα.

Στη διάρκεια της Αναγέννησης, τα στρώματα γέμιζαν με άχυρο και φτερά και μετά καλύπτονταν με μετάξι, βελούδο ή κάποιο είδος σατέν. Τα κρεβάτια με οροφή ήταν εξαιρετικά ακριβά και συχνά περνούσαν από γενιά σε γενιά.

Τον 18ο αι., οι Ευρωπαίοι άρχισαν να χρησιμοποιούν πλαίσια κρεβατιών από χυτοσίδηρο και στρώματα από βαμβάκι. Μέχρι τότε, τα διάφορα παράσιτα γίνονταν αποδεκτά ως ένα ακόμη συστατικό ακόμη και των βασιλικών κρεβατιών.

Τον 19ο αι., εφευρέθηκε η βάση κρεβατιού με ελατήρια.

Τον 20ό αι., οι καταναλωτές άρχισαν να αγοράζουν το στρώμα που τοποθετούσαν πάνω στο κρεβάτι.

 Μεγέθη 
Τα μεγέθη των κλινοσκεπασμάτων κατασκευάζονται λαμβάνοντας υπόψη τις διαστάσεις του κρεβατιού και του στρώματος για το οποίο πρόκειται να χρησιμοποιηθούν. Τα μεγέθη των κρεβατιών ποικίλλουν σε όλο τον κόσμο, με την κάθε χώρα να έχει τα δικά της πρότυπα και ορολογία.

 Δείτε επίσης 

 Σεντόνι
 Πάπλωμα
 Μαξιλάρι
 Υπνόσακος

 Παραπομπές 

 Εξωτερικοί σύνδεσμοι 

Κατηγορία:Ύπνος
Κατηγορία:Οικιακή οικονομία